पाक अदालत ने डेविस को बरी किया  
पाक में जनवरी में दो नागरिकों की गोली मारकर हत्या करने वाले अमेरिकी डेविस को एक अदालत ने बरी कर दिया।
पाकिस्तान में जनवरी में दो नागरिकों की गोली मारकर हत्या करने वाले अमेरिकी सीआईए अनुबंधकर्ता रेमंड डेविस को बुधवार को एक अदालत ने बरी कर दिया।  कोट लखपत जेल में बंद कमरे में सुनवाई के दौरान अतिरिक्त जिला सत्र न्यायाधीश युसूफ औजला ने डेविस पर हत्या के आरोप तय किए ही थे कि उसके तुरंत बाद मृत व्यक्तियों के 18 परिजन अदालत में हाजिर हुए और उन्होंने कहा कि यदि किसास एवं दियात कानून के तहत उन्हें मुआवजा राशि दी जाती है तो वे इस अमेरिकी नागरिक को माफ करने को तैयार हैं।  पंजाब के कानून मंत्री राणा सनाउल्लाह ने कहा, रिश्तेदार अदालत में पेश हुए और स्वतंत्र रूपसे उन्होंने न्यायाधीश से कहा कि उन्होंने दियात :मुआवजा राशि: स्वीकार कर लिया है और उसे :डेविस को: माफ कर दिया है। सनाउल्लाह ने कहा, अदालत ने इसके बाद उन्हें बरी कर दिया। इसी के साथ कानून के अनुसार अदालत की सुनवाई पूरी हो गई। पंजाब सरकार ने किसी से बातचीत नहीं की थी और इस करार में हमारा कोई हाथ नहीं है।